Լիլիթ Գալոյան

Լիլիթ Դավթի Գալոյան (հունիսի 17, 1983(1983-06-17), Երևան, Հայկական ԽՍՀ, ԽՍՀՄ), հայ շախմատիստուհի, կանանց գրոսմայստեր (2009), տղամարդկանց միջազգային վարպետ (2010), Հայաստանի կրկնակի չեմպիոնուհի (2008, 2009)։ Շախմատի Հայաստանի կանանց հավաքականի անդամ (2002, 2005, 2008-2017)։
Համարվում է երրորդ հայ շախմատիստուհին, որը նվաճել է տղամարդկանց միջազգային վարպետի կոչումը։
2022 թվականի դեկտեմբերին Հայաստանի ճարտարապետության և շինարարության ազգային համալսարանի գիտխորհրդի կողմից Լիլիթ Գալոյանին շնորհվել է մանկավարժության դոցենտի գիտական կոչում։


== Կենսագրություն ==

Լիլիթ Գալոյանը ծնվել է 1983 թվականին, Երևանում։ Շախմատ խաղալ սովորել է ութ տարեկանում։ Շախմատային հաջողությունների մեջ մեծ դեր են ունեցել Լիլիթի հայրը և եղբայրը՝ ՖԻԴԵ-ի վարպետ Լևոն Գալոյանը։ 
2002 թվականին ընդգրկվել է Հայաստանի կանանց հավաքականում՝ Շախմատային օլիմպիադային մասնակցությունը եղել է Լիլիթ Գալոյանի Հայաստանից դուրս երրորդ միջազգային մրցաշարը։
Մասնակցել է շախմատի համաշխարհային հինգ օլիմպիադայի՝ 35-րդ (Սլովենիա, Բլեդ 2002), 38-րդ (Գերմանիա, Դրեզդեն 2008), 39-րդ (Ռուսաստան, Խանտի Մանսիյսկ 2010), 40-րդ (Թուրքիա, Ստամբուլ 2012), 41-րդ (Նորվեգիա, Տրոմսյո 2014)։


== Կրթություն ==
Ավարտել է Ֆիզիկական կուլտուրայի հայկական պետական ինստիտուտի Սպորտային մանկավարժության և կառավարման ֆակուլտետի մարզական լրագրության և շախմատի ամբիոնը և  ստացել լրագրության բակալավրի աստիճան՝ մարզական լրագրություն մասնագիտությամբ և ֆիզիկական կուլտուրայի մագիստրոսի աստիճան՝ ֆիզիկական կուլտուրա և սպորտ մասնագիտությամբ։


== Ընտանիք ==
Ամուսին՝ Արման Գալոյան
Երեխաներ՝ Լևոն ու Արփի (զույգեր)


== Նվաճումներ ==
Մի շարք միջազգային մրցաշարերի մրցանակակիր և հաղթող է՝

Երևանի մինչև 18 տարեկան աղջիկների չեմպիոնուհի, 1995 թվական։
Հայաստանի առաջնության մինչև 12 տարեկան աղջիկների չեմպիոնուհի, 1995 թվական։
Հայաստանի առաջնության մինչև 14 տարեկան աղջիկների չեմպիոնուհի, 1997 թվական։
Հայաստանի առաջնության մինչև 16 տարեկան աղջիկների չեմպիոնուհի, 1998 թվական։
Հայաստանի առաջնության մինչև 18 տարեկան աղջիկների չեմպիոնուհի, 1999 թվական։
Հայաստանի շախմատի կենտրոնական տան առաջնության (ՀՇԿՏ) հաղթող, 1999, 2000, 2006 թվականներ։
Հայաստանի կանանց առաջին խմբի հաղթող 1997 թվական։
Հայաստանի կանանց բարձրագույն խմբի առաջնության արծաթե մեդալակիր 2001, 2002
Հայաստանի կանանց բարձրագույն խմբի առաջնության չեմպիոնուհի, 2008, 2009 թվականներ։
Եվրոպայի առաջնությունում չորրորդ տախտակում արժանացել է անհատական արծաթե մեդալի, 2005 թվական
Եվրոպայի առաջնությունում երրորդ տախտակում արժանացել է բրոնզե մեդալի, 2009 թվական
Եվրոպայի ակումբային առաջնությունում  «Միկա» թիմի կազմում արժանացել է բրոնզե մեդալի , իսկ անհատական` երրորդ խաղատախտակում արժանացել է ոսկե մեդալի  2010 թվական։


== Վարկանիշի փոփոխության գծապատկեր ==


== Աշխատանք ==
2007–2020 թվականներին դասավանդել է շախմատ Հայաստանի ազգային պոլիտեխնիկական համալսարանում, 2012 թվականից դասավանդում է Ճարատարապետության ու Շինարարության Հայաստանի ազգային համալսարանում։ 
Երկու բուհերի թիմերը Լիլիթ Գալոյանի գլխավորությամբ ճանաչվել են մի շարք միջբուհական անհատական և թիմային մրցաշարերի հաղթողներ և արժանացել մեդալների Հայաստանում և արտերկրում, ինչպես նաև միջբուհական անհատական մրցաշարերի ժամանակ բարձր արդյունքի համար նրա ուսանողները երկու անգամ նվաճել են տարվա լավագույն ուսանող-մարզիկ տիտղոսը։


== Գիտական աշխատություններ ==
«Շախմատը բուհում» ուսումնամեթոդական ձեռնարկ, Երևան, 2017,


== Ծանոթագրություններ ==


== Արտաքին հղումներ ==
Լիլիթ Գալոյան. Տրամադրվածությունս մարտական է
https://ratings.fide.com/card.phtml?event=13301314